西甲爭冠關鍵6分波 皇馬鬥巴塞盡情數胡
2024年04月21日 19:01
東網電視
更多新聞短片
西甲皇家馬德里主場火併巴塞隆拿。
西甲爆發國家打吡,「1哥」皇家馬德里主場火併「2哥」巴塞隆拿。皇馬若果今仗贏波,捧盃機會高唱入雲,冇理由唔搏,而巴塞奪冠目標只係剩番聯賽,冇退路下必孤注一擲搶攻,加上近年碰頭例演入球騷,3.5球大盤值博。(Now 632周一凌晨3時直播)
皇馬不愧為歐聯專家,上周中歐聯8強次回合頂住衞冕嘅曼城狂轟猛炸,最終靠射贏12碼進身4強,士氣大振。講番聯賽,佢哋依家位居榜首,剩番7輪下領先巴塞8分,主帥安察洛堤深明掌握爭標主動權,只要今場「6分波」擊敗死對頭,就會甩開11分,好大機會重奪聯賽冠軍,中前場嘅洛迪高高斯、雲尼斯奧斯祖利亞、祖迪比寧咸等個個都弗,挾近25場聯賽獲19勝6和不敗走勢,加上領先8分嘅本錢,唔怕同你鬥攻。
相反,巴塞喺上周中歐聯8強慘遭巴黎聖日耳門踢出局,同大部分時間打少個有關,為免四大皆空,今鬥皇馬會力求取勝,假如輸波基本上就熄滅最後奪標希望。查實巴塞近10場聯賽取得8勝2和,只係皇馬表現更加穩定,先至無法追近,但早已宣布季尾離隊嘅主帥沙維明白,既然已冇退路只能豁出去搶攻,撇除熱身賽,雙方近9次正式賽事交手,有6次開4球或以上,而且巴塞無論為奪標定面子,都唔會畀皇馬好過,鬥攻格局實多波入,大盤有計。
更多賠率: